АҞӘА, мшаԥы 21 – Sputnik. Мшаԥы 20 рҟынӡа атәыла иалагалаз аҭагылазаашьа ҷыда аҿҳәара иацҵам ҳәа арадио Sputnik иазеиҭеиҳәеит Ауааԥсыра акоронавирус рацәыхьчаразы Акоординациатә штаб аҳәаақәҵаҩ Рауль Лолуа.
Лолуа иазгәеиҭеит Гагреи Гали араионқәа рҿы акоменданттә сааҭ шаԥыху мшаԥы 21 инаркны.
Иахәҭаны иҟалар, аинфекциа аламырҵәаразы аԥкырақәа ҩаԥхьа иалагалахоит ҳәа иҳәоит Рауль Лолуа.
"Макьаназ иаркуп ашколқәа, ахәыҷбаҳчақәа, аҵараиурҭақәа, акрыфарҭақәа. Иаркуп атуристтә обиектқәа, асасааирҭақәа. Аҳәаа иахысуа ракәзар амедицинатә усзуҩцәаа агәаҭарақәа ирыхрыжьуиет", - ҳәа иҳәоит иара.
Атәылаҿы акоронавирус змоу иҿыцу аӡәгьы дыҟам ҳәа иҳәоит Лолуа.
Гал араион аҿы акоменданттә сааҭ алагалан хәажәкыра 31 рзы, Гагра араион аҿы – мшаԥы 8 рзы.
Гал араион алалареи алҵреи рзы хәажәкыра 31 раахыс иалагалаз акоменданттә сааҭ аԥыхуп иахьа инаркны. Аушьҭырҭатә ҭыԥ "Канал" аҟны амедицинатә лабораториа гылоуп, амедицинатә усзуҩцәа араион иалалои иалҵуеи ауаа ршоура ршәоит. Аусура хацдыркит адәқьанқәа, аԥҭекақәа, абанкқәа, абылтәыҭаҭәарҭақәа.
Акоменданттә сааҭ аԥыхуп Гагра араион аҿгьы. Араион ахада инапынҵақәа назыгӡо Владимир Џьениа иҳәеит асанитартә нормақәа ирықәныҟәаны аџьармыкьа аусура шымҩаԥырго, арзҩыдаратә усурақәа хымԥадатәны ишыҟоу, аҭиҩцәа асабардақәа ныҟәыргалар шхымԥадатәиу.
Аԥсны ахада инапынҵақәа назыгӡо Валери Бганба мшаԥы 17 рзы Ашәарҭадаратә хеилак аилатәара мҩаԥигеит атәыла акоронавирус аламырҵәара иазкны.
Гагреи Гали араионқәа рҵакырахь алалареи акоменданттә сааҭи раԥыхра алшоит асанитартә маҵзурақәа рақәшаҳаҭхарала мшаԥы 21 инаркны ҳәа азгәеиҭеит иара.
Хәажәкыра 29 рзы Гал араион ахь узго амҩақәа зегь азинхьчаратә усбарҭақәа иадыркит Москвантәи иааз Гал ауаҩԥсы авирус лымоуп ҳәа анышьақәыргылаха ашьҭахь.
Араион аҿы асааҭ 20:00 инаркны асааҭ 07:00 рҟынӡа акоменданттә сааҭ алагалан хәажәкыра 31 рзы.
Гагра араион аҿы акоменданттә сааҭ алагалан мшаԥы 8 рзы, Гагра ақалақьуаҩ акоронавирус анидырбала ашьҭахь.
Иара убас шәаԥхьар шәылшоит: